РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/157-24

6. децембар 2024. године

Б е о г р а д

ЗАПИСНИК

ДЕВЕТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ

НАРОДНЕ СКУПШТИНЕ РЕПУБЛИКЕ СРБИЈЕ

СРЕДА, 20. НОВЕМБАР 2024. ГОДИНЕ

Седница је почела у 12.00 часова.

Седницом је председавала Елвира Ковач, председник Одбора.

Поред председника, седници су присуствовали заменик председника Одбора Милан Радин и чланови Одбора: Сања Џајић, Бранислав Јосифовић, Станислава Јаношевић, др Александра Томић, Дубравка Филиповски, Ана Миљанић, Дуња Симоновић Братић и Горан Милић.

Седници су присуствовали Загорка Алексић и др Тијана Перић Дилигенски, а накнадно је приступио и Ђорђе Станковић, заменици чланова.

Седници нису присуствовали чланови Oдбора Живота Старчевић, Мариника Тепић, др Ана Јаковљевић, Здравко Понош, Роберт Козма, Ксенија Марковић и Драган Јонић.

Седници нису присуствовали заменици присутних чланова Љубица Вранеш, Весна Савовић – Петковић, Ивана Стаматовић, Мирослав Петрашиновић, др Иван Рајичић, Никола Лазић и Дијана Радовић.

Седници нису присуствовали заменици одсутних чланова Одбора Павле Грбовић, Радомир Лазовић, Небојша Новаковић и Милица Марушић Јаблановић.

Седници су присуствовали и представници Министарства унутрашње и спољне трговине Јасмина Роскић, начелник одељења, као и представници Министарства пољопривреде, шумарства и водопривреде, Милица Неђић, в.д. помоћника министра за правне и нормативне послове, Сања Сладић, Одељење за нормативне послове и хармонизацију прописа, Љиљана Совић, шеф Одсека за шумарску политику и реализацију мера на унапређењу шумарства, Управа за шуме, Јелена Секулић из Одељења за средства за заштиту и исхрану биља и Миланка Давидовић, шеф Одсека за европске интеграције. Испред Министарства финансија биле су присутне Душица Стојановић, Сектор за фискални систем и Соња Николић, Одељење за акцизе, дуван и фискалне касе, Сектор за фискални систем, а накнадно је приступио и Зоран Гашић, директор Управе за игре на срећу. Као представници Министарства рударства и енергетике били су присутни Раде Мрдак, саветник у министарству, Неда Мијатовић и Оливера Гуџулић, Сектор за електроенергетику.

На предлог председника Одбора за измену и допуну предложеног Дневног реда, Одбор је једногласно утврдио следећи

**Дневни ред:**

* Усвајање записника Шесте и Седме седнице Одбора;

1. Разматрање Предлога закона о извозу и увозу робе двоструке намене, који је поднела Влада (број 011-2315/24 од 4. октобра 2024. године), у начелу;
2. Разматрање Предлога закона о изменама и допунама Закона о репродуктивном материјалу шумског дрвећа, који је поднела Влада (број 011-2377/24 од 11. октобра 2024. године), у начелу;
3. Разматрање Предлога закона о изменама и допуни Закона о признавању сорти пољопривредног биља, који је поднела Влада (број 011-2378/24 од 11. октобра 2024. године), у начелу;
4. Разматрање Предлога закона о изменама и допуни Закона о порезу на додату вредност, који је поднела Влада (број 011-2571/24 од 4. новембра 2024. године), у начелу;
5. Разматрање Предлога закона о изменама и допунама Закона о акцизама, који је поднела Влада (број 011-2646/24 од 8. новембра 2024. године), у начелу;
6. Разматрање Предлога закона о изменама и допунама Закона о играма на срећу, који је поднела Влада (број 011-2674/24 од 8. новембра 2024. године), у начелу
7. Разматрање Предлога закона о услугама, који је поднела Влада (број 011-2662/24 од 8. новембра 2024. године), у начелу;
8. Разматрање Предлога закона о изменама и допунама Закона о енергетици, који је поднела Влада (број 011-2669/24 од 8. новембра 2024. године), у начелу;
9. Одређивање члана и заменика члана Радне групе за измену Пословника Конференције парламентарних одбора за европске интеграције/послове земаља учесница Поцеса стабилизације и придруживања Југоисточне Европе (КОСАП);
10. Разно.

Пре преласка на прву тачку дневног реда, Одбор је већином гласова (10 за, 1 није гласао) усвојио записник са Шесте седнице, а једногласно је усвојио записник са Седме седнице Одбора.

**Прва тачка дневног реда -** Разматрање Предлога закона о извозу и увозу робе двоструке намене, који је поднела Влада, у начелу

Јасмина Роскић, представница Министарства спољне и унутрашње трговине је представила Предлог закона о извозу и увозу робе двоструке намене, те навела да је реч о предлогу закона којим се, у потпуности, усклађују његове одредбе са Регулативом Европске уније број 821 из 2021. године. Предност тог закона јесте, како је изнела, могућност издавања тзв. глобалне дозволе са роком важења до три године и дозволе за велике инвестиционе пројекте са роком важења до четири године.

Одбор је једногласно прихватио Предлог закона о извозу и увозу робе двоструке намене који је поднела Влада, у начелу.

**Друга тачка дневног реда -** Разматрање Предлога закона о изменама и допунама Закона о репродуктивном материјалу шумског дрвећа, који је поднела Влада, у начелу

Милица Неђић, представница Министарства пољопривреде, шумарства и водопривреде, је представила Предлог закона о изменама и допунама Закона о репродуктивном материјалу шумског дрвећа и изнела да је закон део Мерила 1 за отварање преговора у Поглављу 12 (*Сигурност хране, ветеринарска и фитосанитарна политика*). Усвајање овог закона је, како је истакла, корак напред ка испуњавању Мерила 1 и услова за отварање преговора за Кластер 5 (*Ресурси, пољопривреда и кохезија*). Како је објаснила, имајући у виду да су сва остала поглавља из овог Кластера већ или испунила мерила за отварање или се ради на њима или на мерилима за затварање, усвајање закона и законодавног оквира за преостало Поглавље 12 је један од приоритета, због процеса преговора и због процеса формирања законодавног оквира који ће бити усаглашен са прописима Европске уније и омогућити несметану трговину са Европском унијом и приступање јединственом тржишту Европске уније. Истакла је да се, изменом и допуном овог закона, врши усклађивање са Директивом Савета 1999/105/ЕZ од 22. децембра 1999. године о стављању у промет шумског, репродуктивног материјала и допуњују се одређени појмови, све са циљем потпуне усклађености са наведеном Директивом. Управо са аспекта те усклађености, како је навела, најзначајније новине јесу то што се, поред квалификованог и тестираног, омогућава увоз и селекционисаног репродуктивног материјала који потиче из региона сличних еколошких особина који има регион у коме ће се увежени материјал сејати или садити. Додала је и да је новина то што послове стручног руковођења производњом шумског, репродуктивног материјала и дорадом могу да врше сви дипломирани инжењери шумарства који су, током студија, изучавали област производње шумског, репродуктивног материјала и укида се обавеза полагања стручног испита, те омогућава запошљавање ван радног односа.

На питање народне посланице Т. Перић Дилигенски, а која је овај Предлог закона похвалила, да ли је овај закон донет две године пре 2026. године као рока предвиђеног у складу са Национални програм за усвајање правних тековина Европске уније (у даљем тексту : НПАА), представница Министарства пољопривреде, шумарства и водопривреде је одговорила да, када је донет основни текст овог закона још 2004. године, он је већ, у приличној мери био усклађен са поменутом Директивом из 1999. године. Услед тога, током рада на припреми Предлога закона, како је објаснила, закључено је да није потребно доносити нов закон, већ само припремити Измене и допуне постојећег закона.

Одбор је једногласно прихватио Предлог закона о изменама и допунама Закона о репродуктивном материјалу шумског дрвећа који је поднела Влада, у начелу.

**Трећа тачка дневног реда -** Разматрање Предлога закона о изменама и допуни Закона о признавању сорти пољопривредног биља, који је поднела Влада, у начелу

М. Неђић је представила Предлог закона о изменама и допуни Закона о признавању сорти пољопривредног биља, те указала да се овим изменама и допуном врши усклађивање са Директивом Савета број 2002/53/EZ од 13. јуна 2002. године о заједничком каталогу сорти пољопривредних биљних врста и Директивом Савета 2002/55/EZ од 13. јуна 2002. године о пласирању на тржиште повртарског семена, и то на начин да даном приступања Србије у Европску унију све сорте пољопривредног биља које су уписане у заједнички каталог Европске уније или сортну листу у једној од држава чланица Европске уније сматраће се, истовремено, да су уписане и у регистар сорти пољопривредног биља Републике Србије са правом производње, пријаве за стручни надзор, увоза и стављања у промет на територији Републике Србије. Даље је навела и да се прописује обавеза обавештавања надлежних тела држава чланица Европске уније, као и Комисије Европске уније о свим променама у регистру сорти пољопривредног биља Републике Србије, као што се уређују и питања у вези са статусом захтева за признавање сорти у Републици Србији које подносе правна и физичка лица са седиштем или пребивалиштем у Европској унији или њеној држави чланици и статус одржаваоца сорте који се признаје правним или физичким лицима регистрованим код надлежног тела у држави чланици Европске уније. Додала је да ће домаћа физичка и правна лица моћи да подносе захтев за признавање сорте на територији било које чланице Европске уније, а што ће резултирати уписом у заједнички каталог Европске уније, док се за сорте пољопривредног биља које су већ признате у Републици Србији очекује да буду признате и у чланицама Европске уније, а имајући у виду да су наше процедуре усклађене са процедурама Европске уније.

Т. Перић Дилигенски је поставила питање која је то веза са НПАА, имајући у виду да се у изјави усклађености наводи да та веза постоји, те истакла да сматра да не би требало да буде наведено, као што јесте, да рока усклађености са прописима Европске уније нема.

Представница Министарства пољопривреде, шумарства и водопривреде је одговорила да је у самом тексту Закона наведено да се примењује од 1. јануара 2025. године, док је, конкретно, за члан који је предмет измене прописана одложена примена до приступања Републике Србије Европској унији, као и да НПАА 2024. – 2027. предвиђа усвајање овог прописа.

Одбор је једногласно прихватио Предлог закона о изменама и допуни Закона о признавању сорти пољопривредног биља, који је поднела Влада, у начелу.

**Четврта тачка дневног реда -** Разматрање Предлога закона о изменама и допуни Закона о порезу на додату вредност, који је поднела Влада, у начелу;

Душица Стојановић, представница Министарства финансија је представила Предлог закона о изменама и допуни Закона о порезу на додату вредност и истакла да се наведени Закон усклађује са Директивом Савета број 112 из 2006. године, те да се, у циљу даљег усаглашавања са прописима Европске уније, предлаже могућност оптирања за опорезивање порезом на додату вредност (у даљем тексту : ПДВ). Како је објаснила, до тога долази ради смањења трошкова обвезника ПДВ-а у одређеним случајевима код преноса целокупне или дела имовине другом обвезнику ПДВ-а, а када су, у складу са Законом о ПДВ-у, испуњени услови за неопорезивање ПДВ-ом због тога што се сматра да није извршен промет добара и услуга које чине имовину, односно, део имовине која се преноси. Наиме, како је навела, у тим случајевима би могло доћи до потребе опорезивања порезом на пренос апсолутних права или порезом на поклон, чиме би се узроковали трошкови обвезника, а оптирањем за опорезивањем ПДВ-ом у тим случајевима стицалац има право на одбитак претходног пореза. Даље је истакла да, када је реч о увозу добара код којих се у царинску вредност урачунавају и вредност одговарајућих услуга, као нпр. за коришћење софтвера, предлаже се да основицу за промет услуга чини разлика између укупног износа накнаде за тај промет и износа накнаде урачунате у царинску вредност добра које се увози.

Т. Перић Дилигенски је је истакла да у Изјави о усклађености нису довољно прецизирани рокови за потпуно усклађивање овог Предлога закона са прописима Европске уније.

Одбор је једногласно прихватио Предлог закона о изменама и допуни Закона о порезу на додату вредност, који је поднела Влада, у начелу.

**Пета тачка дневног реда -** Разматрање Предлога закона о изменама и допунама Закона о акцизама, који је поднела Влада, у начелу

Соња Николић, представница Министарства финансија је представила Предлог закона о изменама и допунама Закона о акцизама, те истакла да се, овим Предлогом, врши даље усклађивање са Директивом која се тиче дуванских производа у смислу повећања минималне акцизе на цигарете и у складу са Директивом којом се регулише кретање и праћење дуванских производа у смислу утврђивања и праћења дуванских производа од самог процеса производње до крајњег потрошача. Даље је навела да се усклађивање врши и са Енергетском директивом где се усклађивање врши увођењем акцизе на компримовани природни гас за крајњу потрошњу за погон моторних возила, а где је прописан прелазни период јер се наведено примењује од 1. јануара 2026. године.

Како се нико од посланика није јавио за реч, Одбор је једногласно прихватио Предлог закона о изменама и допунама Закона о акцизама, који је поднела Влада, у начелу.

**Шеста тачка дневног реда -** Разматрање Предлога закона о изменама и допунама Закона о играма на срећу, који је поднела Влада, у начелу

Зоран Гашић, директор Управе за игре на срећу је представио Предлог закона о изменама и допунама Закона о играма на срећу, те указао да је тај Закон, већ приликом доношења, био усклађен у великој мери, а сада је додатно усклађен са прописом по којем сваки играч може сам, на свој захтев, да се самоограничи, односно, да лимитира свој трошак у играма на срећу или да се искључи из игара на срећу када то одлучи. Додао је да, на тај начин, играч сам може да изврши контролу свог буџета. Даље је навео да се усклађивање односи и на питање идентификације приликом онлине регистрације, чиме се утврђује старосна граница играча и спречава и сама могућност регистрације малолетних лица у играма на срећу.

Ђ. Станковић, члан Одбора, је поставио питање оглашавања, као и броја кладионица које се налазе у близини школа, односно самог тумачења законског одређивања раздаљине која би морала да постоји између школске установе и објеката у којима је дозвољено учествовати у играма на срећу.

Директор Управе за игре на срећу је одговорио да је Закон о оглашавању у надлежности Министарства за спољну и унутрашњу трговину, као и да се на његовој модификцији већ увелико ради.

Одбор је већином гласова (12 за, 1 уздржан) прихватио Предлог закона о изменама и допунама Закона о играма на срећу, који је поднела Влада, у начелу.

**Седма тачка дневног реда -** Разматрање Предлога закона о услугама, који је поднела Влада, у начелу

Ј. Роскић, представница Министарства спољне и унутрашње трговине је представила Предлог закона о услугама и навела да је реч о усклађивању са Директивом из 2006. године, а основни циљ доношења овог Закона јесте обавеза коју је Република Србија преузела Споразумом о стабилизацији и придруживању у смислу укидања националних баријера за коришћење слободе пословног настањивања и слободе прекограничног пружања услуга. Додала је и да овај Закон има за циљ укидање услова за обављање одређених услужних делатности, односно, услова за добијање сагласности за пружање одређених услуга којима се у националном праву неоправдано ограничавају слободе пословног настањивања и прекограничног пружања услуга.

Одбор је већином гласова (11 за, 1 није гласао) прихватио Предлог закона о услугама, који је поднела Влада, у начелу.

**Осма тачка дневног реда -** Разматрање Предлога закона о изменама и допунама Закона о енергетици, који је поднела Влада, у начелу

Раде Мрдак, представник Министарства рударства и енергетике је представио Предлог закона о изменама и допунама Закона о енергетици и изнео да ће, предложеним изменама и допунама, Република Србија у своје законодавство пренети релевантну правну тековину Европске уније у области енергетике и то прописе из Трећег и Четвртог енергетског пакета. Како је објаснио, из Трећег енергетског пакета се имплементирају одредбе : Уредбе Европске уније 2017/1485 о успостављању смерница за рад система за пренос електричне енергије, Уредба Европске уније 2016/1719 о успостављању смерница за дугорочну расподелу капацитета, Уредба Европске уније 2017/2195 о успостављању смерница за електричну енергију балансирања, Уредба Европске уније 2017/2196 о успостављању мрежних правила за поремећени рад и поновно успостављање електроенергетских система и Уредба Европске уније 2015/1222 којом се успостављају смернице за расподелу капацитета и управљање загушењима. Након тога, како је навео, уследило би преношење прописа из Четвртог енергетског пакета, а то су: Уредба Европске уније 2019/941 о приправности на ризике у сектору електричне енергије и стављању ван снаге Директиве Европске уније 2005/89/ЕZ, директиве ЕУ 2019/944 о заједничким правилима за унутршње тржиште електричне енергије и измени Директиве 2012/27/ЕU, затим, Уредбе Европске уније 2019/942 о оснивању агенције Европске уније за сарадњу енергетских регулатора, као и уредбе Европске уније 2019/943 о унутрашњем тржишту електричне енергије. Истакао је да ће прописи из Трећег пакета бити транспоновани кроз подзаконске акте Владе при чему је делимично пренета Уредба Европске уније 2015/1222, док су из Четвртог пакета у потпуности транспоноване Уредбе Европске уније 2019/942 и 219/943, а остале делимично али су у великој мери транспоноване у закон. Указао је на значај овог закона са аспекта евроинтеграција јер ће се тиме хармонизовати наше тржиште електричне енергије са истоветним тржиштима у Европској унији и омогућити спајање нашег тржишта са тржиштем електричне енергије у Европској унији.

Одбор је већином гласова (11 за, 1 није гласао) прихватио Предлог закона о изменама и допунама Закона о енергетици, који је поднела Влада, у начелу.

**Девета тачка дневног реда** - Одређивање члана и заменика члана Радне групе за измену Пословника Конференције парламентарних одбора за европске интеграције/послове земаља учесница Процеса стабилизације и придруживања Југоисточне Европе (КОСАП)

Председница Одбора је истакла да је успешно одржан 20. састанак КОСАП-а у Београду и захвалила се свима који су учестовали у припреми и самом одржавању састанка, те указала да се успешност одржаног састанка посебно огледа у томе што је, после дужег времена, усвојена и заједничка изјава. На том састанку је постигнута сагласност о формирању Радне групе за измену Пословника КОСАП-а, услед чега је неопходно да свака делегација одреди једног члана и једног заменика члана те Радне групе.

Како је навела, после обављених констултација са председницом Народне скупштине, предложено је да члан буде председница Одбора за европске интеграције Елвира Ковач, а заменик члана др Ана Јаковљевић, члан Одбора за европске интеграције.

Одбор је једногласно одлучио да члан Радне групе за измену Пословника Конференције парламентарних одбора за европске интеграције/послове земаља учесница Процеса стабилизације и придруживања Југоисточне Европе (КОСАП) буде Елвира Ковач, а заменик члана др Ана Јаковљевић.

**Тачка разно** - Поводом тачке разно председница Одбора је истакла да су чланови Одбора већ мејлом обавештени да ће у петак, 22. новембра 2024. године у 11 часова бити одржана посебна седница на којој ће бити представљен Извештај Европске комисије, а који ће представити амбасадор и шеф делегације Европске уније Емануеле Жиофре, а присутна ће бити и министарка за европске интеграције Тања Мишчевић.

Седница је завршена у 13.24 часова.

СЕКРЕТАР ОДБОРА ПРЕДСЕДНИК ОДБОРА

Марија Вучићевић Kovács Elvira

(Елвира Ковач)